Hei, denne artikkelen er over ett år gammel og kan inneholde utdatert informasjon

(Dagbladet): Tall fra danske Statens Serum Institut viser at antallet personer som årlig legges inn på danske sykehus med hasjutløst psykose har økt fra 58 i 2007 til 167 i fjor. Det melder Danmarks Radio.

Det kan skyldes at flere bruker hasj enn tidligere.

- Jeg, som alle andre, kan jo tenke meg at det har blitt lettere å få tak i hasj, sier Sonja Rasmussen, overlege ved universitetssykehuset i Odense, til Danmarks Radio.

Hyppig bruk av hasj som ungdom øker risikoen for psykotiske symptomer senere i livet. Flere undersøkelser finner en sammenheng mellom psykisk helse og cannabisbruk, men det har vært uklart hvilken vei årsakssammenhengen går, skriver Forskning.no.

- Mange er ikke klar over faren for at de kan utvikle psykoser, sier Rasmussen.

Ifølge Forskning.no vil de fleste som røyker cannabis aldri utvikle. Men konsekvensene for de som gjør det, kan være store. Og det er ifølge Helge Waal, professor emeritus ved Senter for rus- og avhengighetsforskning (SERAF) ved Universitetet i Oslo, flere andre viktige grunner til å la være å røyke hasj.

- Cannabis gir økt risiko for andre psykiske lidelser, som depressive lidelser, angstplager, i tillegg til vansker med læring og skolegang, har Waal sagt til Forskning.no.

• Oppdatering: I løpet av dagen har det i Danmark blitt debattert om de nye tallene misbrukes i et politisk spill eller ikke. Les mer om dette hos Danmarks Radio.

• Les hos Folkehelseinstituttet: Fakta om cannabis, hasjisj, marihuana.

